የሜሎዶኒ መገንጠያ – ማንዳ – ቡሬ የመንገድ ግንባታ በይፋ ተጀመረ
 ሞገስ ፀጋዬዲቾቶ፡- ኢትዮጵያን ከኤርትራ የአሰብ ወደብ ጋር የሚያስተሳስረው የሜሎዶኒ መገንጠያ -ማንዳ – ቡሬ መንገድ ፕሮጀክት ግንባታ በይፋ ተጀመረ። ግንባታው ሲጠናቀቅ የኢትዮጵያን የውጪ ንግድ ገቢ እንቅስቃሴ በማሳለጥ ረገድ ዓይነተኛ ሚና እንዳለው ተገለጸ።የፕሮጀክት ግንባታውን የትራንስፖርት ሚኒስትሯ ወይዘሮ ዳግማዊት ሞገስ ትናንት ያስጀመሩ ሲሆን በወቅቱም ባደረጉት ንግግር እንዳስታወቁት፣ ግንባታው የተጀመረው የመንገድ ፕሮጀክት አሁናዊ ገፅታ ጠባብ እና በአስፓልት ደረጃ ተገንብቶ ከ20 ዓመት በላይ ግልጋሎት ሲሰጥ የነበረ ነው። ግንባታው የመንገዱን ደረጃ ከፍ በማድረግ በሲሚንቶ እና በአስፋልት ኮንክሪት ደረጃ የሚገነባ መሆኑን ያመለከቱት ሚኒስትሯ፣ ከሜሎዶኒ መገንጠያ እስከ 12 ነጥብ አምስት ኪሎሜትር ድረስ በሲሚንቶ ኮንክሪት የሚገነባ ሲሆን ቀሪው ደግሞ በአስፋልት ኮንክሪት የሚገነባ እንደሆነ ጠቁመዋል፡፡ የመንገዱ ግንባታ በኢትዮጵያ እና በኤርትራ መካከል ለዓመታት ተቋርጦ የነበረውን የሕዝብ ለሕዝብ ግንኙነት ዳግም ማስጀመር የሚያስችል ለሕዝቦች ምቹ ሁኔታን እንደሚፈጥር አመልክተዋል፡፡የመንገድ ግንባታ ከወደብ መዳረሻነቱም አልፎ ከኤርትራ ጋር ለሚኖረው የንግድ እና የሕዝብ ለሕዝብ ግንኙነት ሆነ ከዚያም አልፎ በመንገድ ዘርፍ ልማት በአፍሪካ ቀንድ ባለው ቀጣና ዓለምአቀፋዊ ብሎም አካባቢያዊ ትስስርን በማጠናከር ረገድ ዓይነተኛ ሚና እንደሚኖረው ገልፀዋል፡፡ 71.65 ኪ. ሜ የሚረዝመውን ይህን ፕሮጀክት በብር 2,085,985,162.6 በሆነ ወጪ ጨረታውን አሸንፎ ግንባታውን የሚያከናውነው ሻንዶንግ ሊኪኖ ግሩፕ የተባለ የውጭ የሥራ ተቋራጭ ድርጅት እንደሆነ በወቅቱ ተገልጿል። የግንባታውን የማማከርና የቁጥጥር ሥራ ደግሞ ስሜክ ኢንተርናሽናል እንዲሁም ቫሊዩ ኢንጅነሪንግ በንዑስ ተቋራጭነት ይሳተፋል። ለፕሮጀክቱ ግንባታ ማስፈጸሚያ ወጪም የሚሸፈነው በኢትዮጵያ መንግሥት ነው፡፡ በአገልግሎት ሳቢያ የተጎዳ የአስፋልት መንገድና ከ6 ሜትር ያልበለጠ ስፋት የነበረውን በቀጣይ ከተሞች ላይ 19 ሜትር እንዲሁም በገጠር ደግሞ የመንገድ ትከሻን ጨምሮ 10 ሜትር የጎን ስፋት እንዲኖረው ተደርጎ የሚገነባ ይሆናል። የመንገድ ግንባታ ፕሮጀክት የጎን ስፋት በቀበሌ 19 ሜትር ስፋት ሲኖረው በገጠር ደግሞ በትክሻ 10 ሜትር መሆኑን በወቅቱ ተገልጿል፡፡ በሥነ ሥርዓቱ ላይ
የአፋር ክልላዊ መንግሥት
ፕሬዚዳንት፣ አፈ ጉባኤ፣
የኢትዮጵያ መንገዶች ባለሥልጣንና
የትራንስፖርት ሚኒስቴር ከፍተኛ
አመራሮች ተገኝተዋል፡፡አዲስ ዘመን ጥር 14/2013